
Здравейте, искаме да направим подписка за смяна на община на населено място, но не знаем какво точно да се направи да не ни оборят, че е незаконна. 


 

Как се организира подписка и какви са законовите разпоредби?
============================================================

 

Здравейте, г-жо Иванова,


Инициативата за произвеждане на местен референдум се организира чрез подписка от инициативен комитет на граждани с избирателни права, състоящ се от трима до 7 членове, включително председател.  

 Инициативният комитет организира подписката, като:  

1. подготвя бланките, върху които се събират подписите;  

2. след съгласуване с кмета на общината определя общодостъпни места, където ще се събират подписите;  

3. уведомява писмено председателя на общинския съвет и кмета на общината за започването на подписката и за поставения за гласуване на референдума въпрос;  

4. комплектова необходимите документи и внася подписката в общинския съвет.  

 Бланката, на която се събират подписите, съдържа на всяка страница искането с въпроса или въпросите за референдума. Всяка бланка е с пореден номер.  

 Гражданин, който иска да подкрепи предложението, вписва в бланката:  

1. трите си имена;  

2. ЕГН;  

3. постоянния адрес;  

4. подпис.  

 На отделен ред в бланката се отбелязва, че личните данни няма да се използват за други цели, освен за референдума. В графа “забележки” се вписват и данните на придружителя, ако лицето е с физически или зрителни увреждания и има нужда от помощ при изразяване на волята си.  

Всеки гражданин с постоянен адрес на територията на съответната община, район или населено място може да положи подписа си еднократно в подписката, организирана по реда на този закон.  

 Подписката на инициативния комитет на гражданите съдържа:  

1. предложението за произвеждане на референдум с формулиране на въпроса за гласуване, трите имена, ЕГН, постоянния адрес и подписите на членовете на инициативния комитет и адрес за контакт с инициативния комитет;  

2. мотивите на предложението;  

3. бланките със събраните подписи на граждани.  

Ако в срок до три месеца от уведомяването на общинския съвет подписката не бъде внесена в него, процедурата по внасяне на предложение за референдум се прекратява от председателя на общинския съвет.


Допълнителни въпроси относно провеждане на подписка можете да прочетете в Закона за пряко участие на граждани в държавната власт и местното самоуправление.


Поздрави,  

адв. Николина Митова  

0898 303092


